Ribas

Ribas jeb sānkauli (costae) ir gari, plakani un lokveidā izliekti kauli, kuri veido krūškurvi. Ribas aizsargā plaušas, sirdi un citus iekšējos orgānus, kas atrodas krūškurvī. Cilvēkam ir 12 ribu pāri.

Uzbūve 

Riba (costa) ir šaurs plakanais kauls, kam izšķir divas malas (augšējo un apakšējo) un divas virsmas (ārējo un iekšējo). Uz mugurkaula pusi ir vērsta ribas kaula daļa (os costale), bet uz priekšu - ribas skrimslis (cartilago costalis). Mugurpusē ribas gals ir paresnināts un izveidojas ribas galviņa (caput costae). Uz ribas galviņas atrodas locītavvirsma, kas artikulē ar krūšu skriemeļu ribu bedrītēm un izveido locītavas. Šajā locītavā ir iespējamas kustības uz augšu un uz leju. Priekšpusē pirmie 7 ribu pāri ar skrimšļu palīdzību piestiprinās pie krūšu kaula arī veidojot locītavas. Ribu augšējā mala ir noapaļota, bet apakšējā mala ir asa. Starp blakus esošajām ribām veidojas starpribu spraugas, kurās ir iestieptas starpribu membrānas un starpribu muskuļi.

Iedalījums 

Dažos segmentos ribas ir atšķirīgas. Pirmās septiņas ribas pievienojas pie krūšu kaula ar skrimsli un tiek sauktas par īstajām ribām (costae verae). VIII - XII ir neīstās ribas (costae spuriae), tiešu savienojumu ar krūšu kaulu neveido. VIII, IX, X ribas vispirms savienojas savā starpā un tad pievienojas VII ribai, bet XI un XII riba ir brīvās, kustīgās ribas (costae fluctuantes), kam viens gals ir brīvs un beidzas starp vēdera muskuļiem.

Tipiskās ribas 

Tipiskās ribas ir no II līdz X. Tām ir ķermenis un divi gali. Šīm ribām ir visi tipiskie ribas veidojumi - tādēļ tās sauc par tipiskajām ribām.
Tipiskie ribas veidojumi:
 Mugurējais gals:
 ribas galva (caput costae) uz kuras atrodas ribas galvas locītavas virsma (facies articularis capitis costae) un ribas galvas šķautne (crista capitis costae), kas sadala locītavas virsmu divās daļās.
 ribas kakliņš (collum costae)
 ribas pauguriņš (tuberculum costae) uz kura atrodas ribas pauguriņa locītavas virsma (facies articularis tuberculi costae)
 Ribas ķermenis (corpus costae)
 augšējā mala (margo superior) - noapaļota
 apakšējā mala (margo inferior) - asa
 iekšējā virsma (facies interna) - ieliekta - tās apakšējā malā ir ribas rieva (sulcus costae)
 ārējā virsma (facies externa) - izliekta
 ribas leņķis (angulus cosate)
 Priekšējais gals - saplacināts, bez īpašiem veidojumiem.

Atipiskās ribas 

Atipiskās ribas ir I, XI un XII riba.

 I riba (costa prima) ir izliektākā un īsākā riba. Tā atrodas horizontālā plaknē, tādēļ tai izšķir augšējo un apakšējo virsmu, kā arī ārējo un iekšējo malu. Uz augšējās virsmas atrodas priekšējā ribu turētājmuskuļa pauguriņš, zematslēgas vēnas rieva un zematslēgas artērijas rieva. Ribas galvai nav šķautnes, ribas leņķis sakrīt ar ribas pauguriņu, tai ir garš un tievs ribas kakliņš.

 XI un XII riba (costa undecima et costa duodecima) ir brīvās, kustīgās ribas. To ribas galvai nav šķautnes, nav izteikta ribas kakliņa un nav ribas pauguriņa. Tām ir arī vāji izteikts ribas leņķis un nav ribas rievas.

Attēli

Atsauces 

Balsta un kustību orgānu sistēma
Kauli